b"\n_START_ARTICLE_\nLouis Vierne\n_START_SECTION_\nBakgrunn\n_START_PARAGRAPH_\nLouis Vierne og hans bror Ren\xc3\xa9 Vierne (1878\xe2\x80\x931918) var s\xc3\xb8nner av journalisten Henri Vierne._NEWLINE_Louis Vierne ble f\xc3\xb8dt med en alvorlig synssvekkelse. I 1873 flyttet familien til Paris, der Louis' onkel Charles Colin oppdaget hans musikalske begavelse og oppmuntret ham til \xc3\xa5 l\xc3\xa6re \xc3\xa5 spille klaver. Ved syv \xc3\xa5rs alder hadde Louis f\xc3\xa5tt et tilstrekkelig syn til \xc3\xa5 kunne orientere seg i dagliglivet og lese forst\xc3\xb8rret skrift.\n_START_SECTION_\nMusiker\n_START_PARAGRAPH_\nLouis Vierne begynte sin musikalske karriere under C\xc3\xa9sar Franck og Charles-Marie Widor ved musikkonservatoriet i Paris, der han vant en f\xc3\xb8rstepris for orgelspill. I 1892 ble Vierne Widors assistent ved kirken Saint Sulpice. I 1900 ble han utnevnt til organist ved Paris' katedral Notre-Dame, en stilling han hadde inntil sin d\xc3\xb8d \xe2\x80\x93 han d\xc3\xb8de faktisk av et slag han fikk mens han satt p\xc3\xa5 orgelkrakken._NEWLINE_Vierne var ogs\xc3\xa5 en fremragende ut\xc3\xb8vende kunstner og pedagog. Han reiste p\xc3\xa5 mange turn\xc3\xa9er rundt om i Europa og opptr\xc3\xa5dte i 1927 ogs\xc3\xa5 i USA. Han underviste ved kirkens Schola Cantorum fram til 1912, og ledsaget ogs\xc3\xa5 musikere som Marcel Dupr\xc3\xa9 og Nadia Boulanger ved Paris-konservatoriet._NEWLINE_Blant hans \xc3\xb8vrige elever kan nevnes Augustin Bari\xc3\xa9, Edward Shippen Barnes, Lili Boulanger, Andr\xc3\xa9 Fleury, Isadore Freed, Henri Gagnebin, Gaston Litaize, \xc3\x89douard Mignan, \xc3\x89mile Poillot, Adrien Rougier, Alexander Schreiner og Georges-\xc3\x89mile Tanguay._NEWLINE_Viernes komposisjoner er teknisk krevende, og vanskelighetsgraden bare tiltar i hans senere symfoniske verk. Hans registreringer utforsker hele det uttrykk som er tilgjengelig p\xc3\xa5 de store symfoniske Cavaill\xc3\xa9-Coll-orgeler. Hans seks orgelsymfonier representerer den franske symfoniske stils h\xc3\xb8ydepunkt."